Proiect

PARLAMENTUL REPUBLICII MOLDOVA

LEGE
pentru ratificarea Convenţiei Consiliului Europei
cu privire la prevenirea terorismului
Parlamentul adoptă prezenta lege organică.
Art.1. – Se ratifică Convenţia Consiliului Europei cu privire la prevenirea terorismului, adoptată la Varşovia la 16 mai 2005, cu următoarele declaraţii:

„În baza articolului 25 din Convenţie, Republica Moldova declară că, pînă la restabilirea deplină a integrităţii teritoriale a Republicii Moldova, prevederile Convenţiei se aplică doar pe teritoriul controlat efectiv de autorităţile Republicii Moldova.”
„În baza articolului 14 punctul 2 din Convenţie, Republica Moldova declară că îşi stabileşte propria jurisdicţie asupra infracţiunilor specificate la articolele 5-7 şi 9 din Convenţie, în cazurile prevăzute la articolul 14 punctul 2 din această Convenţie.”
Art.2. – Guvernul, în comun cu autorităţile competente ale Republicii Moldova, va asigura realizarea prevederilor Convenţiei nominalizate.
Art.3. – Ministerul Afacerilor Externe şi Integrării Europene va pregăti şi va remite depozitarului instrumentul de ratificare.

Preşedintele  Parlamentului






EXPUNERE DE MOTIVE

referitoare la oportunitatea ratificării Convenţiei Consiliului Europei

cu privire la prevenirea terorismului

Conform prevederilor Planului de Acţiuni Republica Moldova - Uniunea Europeană, semnat la 22 februarie curent, Republica Moldova şi-a asumat angajamentul privind iniţierea procedurilor necesare şi implementarea ulterioară a unui şir de tratate internaţionale din cadrul Organizaţiei Naţiunilor Unite şi Consiliului Europei.

Un loc important în şirul de tratate internaţionale ce urmează a fi ratificate de către Republica Moldova îl ocupă convenţiile în domeniul prevenirii şi reprimării terorismului, criminalităţii organizate, infracţiunilor contra păcii şi securităţii omenirii.

Convenţia Consiliului Europei cu privire la prevenirea terorismului a fost adoptată la 16 mai 2005, la Varşovia, în cadrul celei de-a 925-ea întrunire a Comitetului de Miniştri al Consiliului Europei.

Scopul Convenţiei este de a consolida eforturile Statelor Părţi în vederea prevenirii terorismului şi a efectelor sale negative, în baza respectării depline a drepturilor omului, atît prin intermediul măsurilor întreprinse la nivel naţional, cît şi în cadrul cooperării internaţionale, în concordanţă cu tratatele existente multilaterale şi bilaterale, aplicabile între Statele Părţi.

Aspectul politic. Ratificarea de către Republica Moldova a Convenţiei va avea consecinţe favorabile pentru consolidarea eforturilor întregii comunităţi în prevenirea şi reprimarea terorismului internaţional şi altor infracţiuni conexe, promovarea imaginii favorabile a ţării noastre pe arena internaţională.
În conformitate cu articolul 4 al Convenţiei Statele Părţi acordă asistenţă şi susţinere reciprocă în vederea sporirii capacităţii lor de prevenire a comiterii infracţiunilor teroriste, inclusiv prin intermediul schimbului de informaţii şi de experienţă, de asemenea, prin intermediul instruirii şi prin alte eforturi comune cu caracter preventiv.
Aspectul normativ. Textul Convenţiei corespunde prevederilor tratatelor internaţionale la care Republica Moldova este parte, completînd tratatele existente în materie de extrădare (art. 19 şi 26 din convenţie).
Articolele 5-7 şi 9 din Convenţie prevăd obligaţiunea statelor de a incrimina următoarele infracţiuni teroriste: provocările publice în scopul comiterii infracţiunilor teroriste, recrutarea şi instruirea în scopuri teroriste, de asemenea, participaţia şi tentativa la asemenea infracţiuni.
În scopul ajustării legislaţiei naţionale la prevederile Convenţiei, precum şi ale altor tratate internaţionale în domeniul combaterii terorismului la care Republica Moldova este parte, Serviciul de Informaţii şi Securitate a elaborat un proiect de lege pentru modificarea şi completarea unor acte legislative (Codul penal, Codul de procedură penală, Legea cu privire la combaterea terorismului ş.a.). Proiectul a fost avizat pozitiv de autorităţile publice competente. La moment, în conformitate cu Planul de acţiuni întocmit conform rezultatelor seminarului pentru experţii moldoveni privind procedura legislativă pentru ratificarea şi implementarea instrumentelor universale în domeniul combaterii terorismului (Chişinău, 28 septembrie 2006), proiectul este expertizat de Oficiul Naţiunilor Unite pentru Droguri şi Crime, după care va fi prezentat Guvernului spre examinare, cu ulterioara înaintare în Parlament.

Avînd în vedere necesitatea finalizării măsurilor stipulate de Planul de Acţiuni RM-UE pînă la 17 noiembrie 2007, considerăm necesară ratificarea Convenţiei în regim de urgenţă, cu ulterioara ajustare a legislaţiei naţionale la prevederile Convenţiei.
Aspectul organizatoric. Ratificarea de către Republica Moldova a Convenţiei nu necesită careva măsuri instituţionale sau organizatorice (înfiinţarea unor structuri noi, fie modificarea celor existente, abilitarea unor instituţii cu împuterniciri noi etc.). Realizarea prevederilor Convenţiei va fi asigurată de Guvern, în comun cu autorităţile competente ale Republicii Moldova: Serviciul de Informaţii şi Securitate, în calitate de autoritate naţională care desfăşoară nemijlocit activitatea de combatere a terorismului, finanţării şi asigurării materiale a actelor teroriste, Ministerul Afacerilor Interne, în calitate de organ de urmărire penală, Procuratura Generală şi Ministerul Justiţiei, în calitate de autorităţi responsabile de primirea şi expedierea solicitărilor de asistenţă juridică internaţională, alte autorităţi ale administraţiei publice, în materie de prevenire a terorismului.
Aspectul de timp. Convenţia va intra în vigoare pentru Republica Moldova în prima zi a lunii ce urmează expirării unui termen de trei luni de la data adoptării legii de ratificare.

Aspectul financiar. Realizarea prevederilor Convenţiei Consiliului Europei cu privire la prevenirea terorismului se va efectua în limita alocaţiilor bugetare prevăzute pentru activitatea de prevenire şi combatere a terorismului.

În baza celor expuse, avînd în vedere necesitatea consolidării eforturilor comunităţii internaţionale în prevenirea terorismului, considerăm oportună ratificarea de către Republica Moldova a Convenţiei Consiliului Europei cu privire la prevenirea terorismului.

Director al Serviciului de Informaţii

şi Securitate al Republicii Moldova




    Ion URSU

Traducere neoficială

Convenţia Consiliului Europei cu privire la prevenirea terorismului

Statele membre ale Consiliului Europei şi ceilalţi Semnatari ai prezentei Convenţii,

considerînd că scopul Consiliului Europei este de a realiza o unitate mai mare între membrii săi,

recunoscînd interesul de a intensifica cooperarea cu celelalte Părţi la prezenta Convenţie,

din dorinţa de a lua măsuri eficiente pentru prevenirea terorismului şi pentru a face faţă, în special, provocării publice la comiterea de infracţiuni teroriste, precum şi recrutării şi instruirii pentru terorism,

conştiente de îngrijorarea profundă determinată de creşterea infracţiunilor teroriste şi a ameninţării pe care o reprezintă terorismul,

avînd cunoştinţă de situaţia precară cu care se confruntă persoanele care suferă din cauza terorismului şi reafirmînd, în acest context, profunda lor solidaritate cu victimele terorismului şi cu familiile acestora,

recunoscînd faptul că infracţiunile teroriste şi infracţiunile prevăzute de prezenta Convenţie, indiferent de autorii lor, nu sînt în niciun caz justificate prin consideraţii de natură politică, filozofică, ideologică, rasială, etnică, religioasă sau de orice altă natură similară şi amintind obligaţia tuturor Părţilor de a preveni asemenea infracţiuni şi, dacă acestea nu au putut fi prevenite, de a le cerceta şi de a se asigura că sînt sancţionate cu pedepse care ţin cont de gravitatea lor,

amintind necesitatea de a consolida lupta împotriva terorismului şi reafirmînd faptul că toate măsurile luate pentru prevenirea sau reprimarea infracţiunilor teroriste trebuie să respecte statul de drept şi valorile democratice, drepturile omului şi libertăţile fundamentale, precum şi alte prevederi ale dreptului internaţional şi inclusiv ale dreptului internaţional umanitar, atunci cînd acesta este aplicabil,

recunoscînd că prezenta Convenţie nu afectează principiile stabilite privind libertatea de expresie şi libertatea de asociere,

amintind că actele de terorism, prin natura sau contextul acestora, sînt menite să intimideze grav o populaţie ori să forţeze nejustificat un guvern sau o organizaţie internaţională să efectueze ori să se abţină de la efectuarea unui anumit act sau să destabilizeze grav ori să distrugă structurile fundamentale politice, constituţionale, economice sau sociale ale unei ţări ori ale unei organizaţii internaţionale,

au convenit următoarele:

Articolul 1

Terminologie

1. În sensul prezentei Convenţii, prin „infracţiune teroristă” se înţelege oricare dintre infracţiunile care intră în sfera de aplicare a unuia dintre tratatele enumerate în Anexa la prezenta Convenţie, aşa cum sînt ele definite în respectivele tratate.

2. Odată cu depunerea instrumentului de ratificare, acceptare, aprobare sau de aderare, un Stat sau Comunitatea Europeană care nu este parte la un tratat enumerat în Anexă poate declara că, la aplicarea prezentei Convenţii privitor la Partea vizată, se va considera că acel tratat nu figurează în Anexă. Declaraţia îşi pierde efectele de îndată ce tratatul intră în vigoare pentru Partea care a formulat o asemenea declaraţie, care va notifica Secretarului General al Consiliului Europei cu privire la intrarea în vigoare a tratatului.

Articolul 2

Obiectiv

Obiectivul prezentei Convenţii este de a intensifica eforturile Părţilor pentru prevenirea terorismului şi a efectelor sale negative asupra deplinei respectări a drepturilor omului, în special a dreptului la viaţă, atît prin intermediul unor măsuri ce trebuie luate la nivel naţional, cît şi în cadrul cooperării internaţionale, în concordanţă cu tratatele sau acordurile bilaterale şi multilaterale existente între Părţi.

Articolul 3

Politici naţionale de prevenire

1. Fiecare Parte întreprinde măsurile corespunzătoare, îndeosebi în domeniul instruirii autorităţilor care au competenţă în ceea ce priveşte aplicarea legii şi altor organe, precum şi în domeniile educaţiei, culturii, informaţiei, mass-media şi conştientizării publicului, în vederea prevenirii infracţiunilor teroriste şi a efectelor negative ale acestora, cu respectarea obligaţiilor ce îi revin în ceea ce priveşte drepturile omului, prevăzute, în cazul dacă sînt aplicabile acelei Părţi, de Convenţia europeană pentru apărarea drepturilor omului şi a libertăţilor fundamentale, de Pactul internaţional privitor la drepturile civile şi politice şi a altor obligaţii ce ţin de dreptul internaţional.

2. Fiecare Parte ia măsurile necesare pentru îmbunătăţirea şi dezvoltarea cooperării între autorităţile sale naţionale în vederea prevenirii infracţiunilor teroriste şi a efectelor negative ale acestora prin, inter alia:

a) schimb de informaţii;
b) întărirea protecţiei fizice a persoanelor şi infrastructurilor;
c) îmbunătăţirea planurilor de instruire şi coordonare pentru situaţiile de criză.

3. Fiecare Parte promovează toleranţa prin încurajarea dialogului interreligios şi intercultural cu implicarea, dacă este necesar, a organizaţiilor neguvernamentale şi a altor elemente ale societăţii civile în vederea prevenirii tensiunilor care ar putea contribui la comiterea de infracţiuni teroriste.

4. Fiecare Parte se străduieşte să sensibilizeze publicul cu privire la existenţa, la cauzele, gravitatea şi ameninţarea reprezentate de infracţiunile teroriste şi de infracţiunile prevăzute de prezenta Convenţie şi ia în considerare încurajarea publicului de a furniza autorităţilor competente ajutor faptic şi specific ce poate contribui la prevenirea infracţiunilor teroriste şi a infracţiunilor prevăzute de prezenta Convenţie.

Articolul 4

Cooperarea internaţională în materie de prevenire

Părţile îşi acordă asistenţă şi sprijin, după caz, şi ţinînd cont în mod corespunzător de posibilităţile fiecăreia, în vederea îmbunătăţirii capacităţii lor de a preveni comiterea infracţiunilor teroriste, inclusiv prin schimbul de informaţii şi bune practici, precum şi prin instruire şi alte eforturi comune cu caracter preventiv.

Articolul 5

Provocarea publică de a comite o infracţiune teroristă
1. În sensul prezentei Convenţii, „provocarea publică de a comite o infracţiune teroristă” înseamnă distribuirea sau punerea la dispoziţie în alt mod a unui mesaj către public, cu intenţia de a instiga la comiterea unei infracţiuni teroriste, dacă acest comportament, direct sau indirect sprijinind infracţiuni teroriste, creează un pericol ca una sau mai multe dintre aceste infracţiuni să fie comise.

2. Fiecare Parte adoptă măsurile necesare pentru a prevedea ca infracţiune, conform dreptului său intern, provocarea la comiterea unei infracţiuni teroriste, aşa cum a fost definită la paragraful 1, atunci cînd a fost comisă cu intenţie.

Articolul 6

Recrutarea pentru terorism

1. În sensul prezentei Convenţii, „recrutarea pentru terorism” înseamnă solicitarea ca o altă persoană să comită o infracţiune teroristă sau să participe la comiterea unei infracţiuni teroriste ori să se alăture unei asociaţii sau unui grup, cu scopul de a contribui la comiterea uneia ori mai multor infracţiuni teroriste de către acea asociaţie sau acel grup.

2. Fiecare Parte adoptă măsurile necesare pentru a prevedea ca infracţiune, conform dreptului său intern, recrutarea pentru terorism, aşa cum a fost definită la paragraful 1, atunci cînd a fost comisă cu intenţie.

Articolul 7

Instruirea pentru terorism

1.
În sensul prezentei Convenţii, „instruirea pentru terorism” înseamnă furnizarea de instrucţiuni cu privire la fabricarea sau folosirea explozibililor, a armelor de foc ori a altor arme sau substanţe nocive ori periculoase sau cu privire la alte metode ori tehnici specifice, cu scopul de a comite o infracţiune teroristă sau de a contribui la comiterea acesteia, avînd cunoştinţă de faptul că pregătirea efectuată este menită să servească acestui scop.

2.
Fiecare Parte adoptă măsurile necesare pentru a prevedea ca infracţiune, conform dreptului său intern, instruirea pentru terorism, aşa cum a fost definită la paragraful 1, atunci cînd a fost comisă cu intenţie.

Articolul 8

Lipsa relevanţei consumării infracţiunii teroriste
Pentru ca un act să constituie infracţiune, în sensul articolelor 5-7 ale prezentei Convenţii, nu este necesar ca o infracţiune teroristă să se fi consumat.

Articolul 9

Infracţiuni conexe

1.
Fiecare Parte adoptă măsurile necesare pentru a prevedea ca infracţiune, conform dreptului său intern:

a) participarea în calitate de complice la comiterea unei infracţiuni prevăzute la articolele 5-7 ale prezentei Convenţii;
b) organizarea comiterii unei infracţiuni în sensul articolelor 5-7 ale prezentei Convenţii sau faptul de a ordona altor persoane să o comită;
c) participarea la comiterea uneia sau mai multora dintre infracţiunile prevăzute la articolele 5-7 ale prezentei Convenţii de către un grup de persoane care acţionează într-un scop comun. Această contribuţie trebuie să fie intenţionată şi trebuie:

i. să fie menită să faciliteze activitatea criminală a grupului sau să servească scopului criminal al grupului, dacă această activitate ori acest scop implică comiterea unei infracţiuni prevăzute la articolele 5-7 ale prezentei Convenţii; sau

ii. să fie făcută ştiindu-se că grupul intenţionează să comită o infracţiune prevăzută la articolele 5-7 ale prezentei Convenţii.

2.
Fiecare Parte adoptă măsurile necesare pentru a prevedea ca infracţiune, în cadrul şi în conformitate cu dreptul său intern, tentativa de comitere a unei infracţiuni prevăzute la articolele 6 şi 7 ale prezentei Convenţii.

Articolul 10

Răspunderea persoanelor juridice
1. Fiecare Parte adoptă măsurile necesare, conform principiilor sale juridice, pentru stabilirea răspunderii persoanelor juridice pentru participarea la infracţiunile prevăzute la articolele 5-7 şi 9 ale prezentei Convenţii.

2. Sub rezerva principiilor juridice ale fiecărei Părţi, răspunderea persoanelor juridice poate fi penală, civilă sau administrativă.

3. Această răspundere nu aduce atingere răspunderii penale a persoanelor fizice care au comis infracţiunile.

Articolul 11

Sancţiuni şi măsuri

1. Fiecare Parte adoptă măsurile necesare pentru ca infracţiunile prevăzute la articolele 5-7 şi 9 ale prezentei Convenţii să fie pedepsite cu pedepse efective, proporţionale şi descurajatoare.

2. Orice condamnare definitivă anterioară, pronunţată într-un stat străin pentru infracţiunile prevăzute de prezenta Convenţie, poate, în măsura permisă de dreptul intern, să fie luată în considerare la pronunţarea hotărîrii în conformitate cu dreptul intern.

3. Fiecare Parte veghează ca persoanele juridice găsite responsabile conform articolului 10 să facă obiectul unor sancţiuni efective, proporţionale şi descurajatoare, de natură penală sau nu, şi inclusiv unor sancţiuni pecuniare.

Articolul 12

Condiţii şi garanţii

1. Fiecare Parte trebuie să se asigure că stabilirea, implementarea şi incriminarea faptelor prevăzute la articolele 5-7 şi 9 ale prezentei Convenţii se realizează cu respectarea obligaţiilor în materia drepturilor omului, în special a dreptului la libertatea de exprimare, libertatea de asociere şi libertatea religioasă, aşa cum sînt ele prevăzute, în cazul dacă sînt aplicabile acelei Părţi, în Convenţia europeană pentru apărarea drepturilor omului şi a libertăţilor fundamentale, în Pactul internaţional privind drepturile civile şi politice, şi a altor obligaţii ce decurg din dreptul internaţional.

2. Stabilirea, implementarea şi incriminarea faptelor prevăzute la articolele 5-7 şi 9 ale prezentei Convenţii trebuie să respecte principiul proporţionalităţii, în ceea ce priveşte scopurile legitime urmărite şi necesitatea acestora într-o societate democratică, şi trebuie să excludă orice formă de arbitrar, de tratament discriminatoriu sau rasist.

Articolul 13

Protecţia, despăgubirea şi sprijinirea victimelor terorismului

Fiecare Parte adoptă măsurile necesare pentru a proteja şi sprijini victimele terorismului comis pe teritoriul propriu. Aceste măsuri pot include, prin intermediul schemelor naţionale adecvate şi sub rezerva prevederilor din legislaţia internă, inter alia, asistenţă financiară şi despăgubire pentru victimele terorismului şi pentru rudele lor apropiate.

Articolul 14

Jurisdicţia

1. Fiecare Parte adoptă măsurile necesare pentru stabilirea jurisdicţiei sale asupra infracţiunilor prevăzute în prezenta Convenţie:

a) cînd infracţiunea este comisă pe teritoriul acelei Părţi;
b) cînd infracţiunea este comisă la bordul unei nave sub pavilionul acelei Părţi sau la bordul unei aeronave înmatriculate conform legilor acelei Părţi;
c) cînd infracţiunea este comisă de către un cetăţean al acelei Părţi.

2. Fiecare Parte îşi poate, de asemenea, stabili jurisdicţia asupra infracţiunilor prevăzute în prezenta Convenţie şi cînd:

a) infracţiunea avea drept scop sau a avut ca rezultat comiterea unei infracţiuni la care se referă articolul 1 al prezentei Convenţii pe teritoriul său ori împotriva unui cetăţean al său;
b) infracţiunea avea drept scop sau a avut ca rezultat comiterea unei infracţiuni la care se referă articolul 1 al prezentei Convenţii împotriva unei instalaţii publice aparţinînd acelei Părţi, care se află în străinătate, inclusiv sediile sale diplomatice sau consulare;
c) infracţiunea avea drept scop sau a avut ca rezultat comiterea unei infracţiuni la care se referă articolul 1 al prezentei Convenţii, în încercarea de a forţa acea Parte să efectueze orice act sau să se abţină de la efectuarea acestuia;
d) infracţiunea este comisă de un apatrid cu reşedinţa obişnuită pe teritoriul acelei Părţi;
e) infracţiunea este comisă la bordul unei aeronave exploatate de guvernul acelei Părţi.

3. Fiecare Parte ia măsurile necesare pentru a-şi stabili jurisdicţia asupra infracţiunilor prevăzute de prezenta Convenţie în cazul în care presupusul infractor se află pe teritoriul său şi nu îl extrădează pe acesta unei Părţi a cărei jurisdicţie se bazează pe o regulă de competenţă care există şi în legislaţia Părţii solicitate.

4. Prezenta Convenţie nu exclude nicio jurisdicţie penală exercitată conform legilor naţionale.

5. Dacă mai multe Părţi îşi declară jurisdicţia asupra unei infracţiuni prevăzute de prezenta Convenţie, Părţile implicate se consultă reciproc, dacă este oportun, în vederea stabilirii celei mai potrivite jurisdicţii de urmărire.

Articolul 15

Obligaţia de a investiga
1. Dacă are informaţii că este posibil ca autorul sau persoana presupusă a fi săvîrşit infracţiunile prevăzute de prezenta Convenţie se află pe teritoriul său, respectiva Parte ia măsurile necesare, conform dreptului său intern, în vederea investigării faptelor cu privire la care a fost informată.

2. Dacă există circumstanţe care să justifice acest lucru, Partea pe teritoriul căreia se găseşte infractorul sau presupusul infractor ia măsurile corespunzătoare, prevăzute de legislaţia internă, pentru a se informa cu privire la prezenţa acestuia în vederea urmăririi sau extrădării.

3. Orice persoană faţă de care se iau măsurile prevăzute la paragraful 2 are dreptul:

a) de a comunica neîntîrziat cu cel mai apropiat reprezentant competent al statului al cărui cetăţean este sau care este abilitată în alt mod să îi protejeze drepturile ori, dacă este apatrid, al statului pe al cărui teritoriu îşi are reşedinţa obişnuită;
b) de a primi vizita unui reprezentant al acelui stat;
c) de a fi informată cu privire la drepturile sale prevăzute la literele a) şi b).

4. Drepturile menţionate la paragraful 3 se exercită în conformitate cu legile şi reglementările Părţii pe al cărei teritoriu se află infractorul sau presupusul infractor, sub rezerva că legile şi reglementările trebuie să permită deplina realizare a scopurilor pentru care aceste drepturi au fost acordate în conformitate cu paragraful 3.

5. Dispoziţiile paragrafelor 3 şi 4 nu afectează dreptul oricărei Părţi care îşi declară jurisdicţia, conform articolului 14 paragraful 1 litera b) şi paragraful 2 litera d), de a invita Comitetul Internaţional al Crucii Roşii să comunice cu presupusul infractor şi să îl viziteze.

Articolul 16

Inaplicabilitatea Convenţiei

Prezenta Convenţie nu se aplică atunci cînd infracţiunile menţionate la articolele 5-7 şi 9 sînt comise pe teritoriul unui singur stat, iar presupusul infractor este cetăţean al acelui stat şi se află pe teritoriul acelui stat, şi niciun alt stat nu are motiv, conform articolului 14 paragraful 1 sau 2 al prezentei Convenţii, să exercite jurisdicţia, în acele cazuri aplicîndu-se totuşi prevederile articolelor 17 şi 20-22 ale prezentei Convenţii, dacă este cazul.

Articolul 17

Cooperarea internaţională în materie penală

1. Părţile îşi acordă cea mai largă asistenţă pentru efectuarea urmăririi penale sau îndeplinirea procedurilor penale ori de extrădare referitoare la infracţiunile prevăzute la articolele 5-7 şi 9 ale prezentei Convenţii, inclusiv asistenţă pentru obţinerea probelor de care acestea dispun şi care sînt necesare pentru îndeplinirea procedurilor respective.

2. Părţile îndeplinesc obligaţiile prevăzute la paragraful 1 în conformitate cu orice tratate sau acorduri privitoare la asistenţa juridică reciprocă existente între ele. În lipsa unor asemenea tratate sau acorduri, Părţile îşi acordă asistenţă în conformitate cu dreptul lor intern.

3. Părţile cooperează în cea mai mare măsură posibilă, conform dreptului aplicabil, tratatelor, acordurilor şi aranjamentelor Părţii solicitate, în ceea ce priveşte urmărirea sau procedurile penale care au ca obiect infracţiunile pentru care persoanele juridice pot fi trase la răspundere pe teritoriul Părţii solicitate, conform articolului 10 al prezentei Convenţii.

4. Fiecare Parte poate examina oportunitatea înfiinţării unor mecanisme suplimentare pentru a face schimb, cu celelalte Părţi, de informaţii sau probe necesare pentru stabilirea răspunderii penale, civile ori administrative, conform articolului 10.

Articolul 18

Extrădarea sau urmărirea

1. În cazurile în care este competentă conform articolului 14, Partea pe teritoriul căreia se află presupusul infractor este obligată, dacă nu extrădează acea persoană, să aducă fără întîrziere cauza în faţa autorităţilor competente în vederea urmăririi prin intermediul unei proceduri conforme cu legile acelei Părţi, fără excepţie şi indiferent dacă infracţiunea a fost comisă pe teritoriul său. Aceste autorităţi se pronunţă în aceleaşi condiţii ca şi pentru orice altă infracţiune gravă, potrivit legilor Părţilor respective.

2. Ori de cîte ori legislaţia internă a unei Părţi îi permite să extrădeze sau să predea în alt mod pe unul dintre cetăţenii săi, cu condiţia ca persoana să fie înapoiată acelei Părţi în vederea executării pedepsei impuse în urma procesului ori procedurii pentru care s-a solicitat extrădarea sau predarea, şi această Parte şi Partea care a cerut extrădarea persoanei convin asupra acestei posibilităţi şi asupra altor condiţii pe care le consideră adecvate, această extrădare sau predare condiţionată este suficientă pentru a stinge obligaţia prevăzută la paragraful 1.

Articolul 19

Extrădarea

1. Infracţiunile prevăzute la articolele 5-7 şi 9 ale prezentei Convenţii se consideră ca fiind incluse drept infracţiuni care dau loc la extrădare în orice tratat privind extrădarea, existent între oricare dintre Părţi înainte de intrarea în vigoare a prezentei Convenţii. Părţile se angajează să includă aceste infracţiuni drept infracţiuni care dau loc la extrădare în orice tratat de extrădare încheiat ulterior între ele.

2. Dacă o Parte care condiţionează extrădarea de existenţa unui tratat primeşte o cerere de extrădare de la o altă Parte cu care nu a încheiat niciun tratat privind extrădarea, Partea solicitată poate alege să considere prezenta Convenţie drept temei juridic pentru extrădare în ceea ce priveşte infracţiunile prevăzute la articolele 5-7 şi 9 ale prezentei Convenţii. Extrădarea se supune celorlalte condiţii prevăzute de legislaţia Părţii solicitate.

3. Părţile care nu condiţionează extrădarea de existenţa unui tratat recunosc infracţiunile prevăzute la articolele 5-7 şi 9 ale prezentei Convenţii ca fiind infracţiuni care dau loc la extrădare între ele, sub rezerva condiţiilor prevăzute de legea Părţii solicitate.

4. Dacă este necesar, infracţiunile prevăzute la articolele 5-7 şi 9 ale prezentei Convenţii sînt considerate, în scopul extrădării între Părţi, ca şi cînd ar fi fost comise nu numai în locul unde au fost comise, ci şi pe teritoriul Părţilor care şi-au stabilit jurisdicţia conform articolului 14.

5. Dispoziţiile tuturor tratatelor şi acordurilor de extrădare încheiate între Părţi cu privire la infracţiunile prevăzute la articolele 5-7 şi 9 ale prezentei Convenţii se consideră modificate între Părţi în măsura în care sînt incompatibile cu prezenta Convenţie.

Articolul 20

Excluderea clauzei de excepţie politică
1. Niciuna dintre infracţiunile prevăzute la articolele 5-7 şi 9 ale prezentei Convenţii nu va fi considerată, în scopul extrădării sau asistenţei juridice reciproce, drept infracţiune politică ori drept infracţiune conexă cu o infracţiune politică sau drept o infracţiune inspirată de raţiuni politice. În mod corespunzător, o cerere de extrădare sau de asistenţă juridică reciprocă care are ca obiect o asemenea infracţiune nu poate fi refuzată numai pe motiv că are ca obiect o infracţiune politică ori o infracţiune conexă cu o infracţiune politică sau o infracţiune inspirată de raţiuni politice.

2. Fără a prejudicia aplicarea articolelor 19-23 din Convenţia privind dreptul tratatelor, adoptată la Viena la 23 mai 1969, asupra celorlalte articole ale prezentei Convenţii, orice stat sau Comunitatea Europeană poate, la momentul semnării ori al depunerii instrumentului său de ratificare, acceptare sau de aprobare a prezentei Convenţii, să declare că nu va aplica paragraful 1 al prezentului articol referitor la extrădare pentru orice infracţiune prevăzută în prezenta Convenţie. Partea se angajează să aplice această rezervă de la caz la caz, printr-o decizie motivată corespunzător.

3. Orice Parte îşi poate retrage total sau parţial o rezervă formulată în conformitate cu paragraful 2 prin intermediul unei declaraţii adresate Secretarului General al Consiliului Europei, care va începe să aibă efect de la data primirii sale.

4. O Parte care a formulat o rezervă conform paragrafului 2 al prezentului articol nu poate pretinde aplicarea paragrafului 1 al prezentului articol de către nicio altă Parte; aceasta poate totuşi, dacă rezerva sa este parţială sau condiţionată, să pretindă aplicarea prezentului articol în măsura în care l-a acceptat Partea însăşi.

5. Rezerva este valabilă pe o perioadă de trei ani de la data intrării în vigoare a prezentei Convenţii în ceea ce priveşte Partea respectivă. Totuşi, rezerva poate fi înnoită pentru perioade de aceeaşi durată.

6. Cu douăsprezece luni înainte de data expirării rezervei, Secretarul General al Consiliului Europei notifică Partea interesată cu privire la expirare. Nu mai tîrziu de trei luni înainte de expirare, Partea notifică Secretarului General al Consiliului Europei că îşi menţine, modifică sau retrage rezerva. Dacă o Parte notifică Secretarului General al Consiliului Europei că îşi menţine rezerva, va furniza şi o explicaţie a motivelor care justifică continuarea rezervei. În lipsa notificării de către Partea interesată, Secretarul General al Consiliului Europei informează acea Parte că rezerva sa se consideră prelungită automat pe o perioadă de şase luni. Omisiunea Părţii interesate de a-şi notifica intenţia de menţinere sau de modificare a rezervei înainte de expirarea acelei perioade duce la perimarea rezervei.

7. Dacă o Parte nu extrădează o persoană în baza aplicării acestei rezerve, după primirea unei cereri de la o altă Parte, aceasta aduce cauza fără întîrziere şi fără excepţii în faţa autorităţilor competente, în vederea urmăririi, în afară de situaţia în care Partea solicitantă şi Partea solicitată convin să procedeze altfel. Autorităţile competente, în vederea urmăririi pe teritoriul Părţii solicitate, se pronunţă în aceleaşi condiţii ca şi pentru orice altă infracţiune gravă, potrivit legilor Părţii respective. Partea solicitată comunică neîntîrziat rezultatul final al procedurii către Partea solicitantă şi către Secretarul General al Consiliului Europei, care îl comunică Conferinţei consultative a Părţilor, prevăzută la articolul 30.

8. Decizia de a refuza cererea de extrădare în baza acestei rezerve se înaintează cît mai curînd Părţii solicitante. Dacă nu se pronunţă nicio hotărîre judecătorească în primă instanţă într-un termen rezonabil pe teritoriul Părţii solicitate, conform paragrafului 7, Partea solicitantă poate comunica acest lucru Secretarului General al Consiliului Europei, care supune chestiunea Conferinţei consultative a Părţilor, prevăzută la articolul 30. Această Conferinţă examinează chestiunea şi emite o opinie asupra conformităţii refuzului cu prezenta Convenţie şi o depune la Comitetul de Miniştri în vederea emiterii unei declaraţii asupra acesteia. Cînd îşi îndeplineşte funcţiile prevăzute de prezentul paragraf, Comitetul de Miniştri se reuneşte în formula limitată la statele Părţi.

Articolul 21

Clauza de discriminare

1. Niciuna dintre dispoziţiile prezentei Convenţii nu va fi interpretată ca impunînd obligaţia de a extrăda sau de a acorda asistenţă juridică reciprocă, dacă Partea solicitată are motive substanţiale să creadă că cererea de extrădare avînd ca obiect o infracţiune dintre cele prevăzute la articolele 5-7 şi 9 sau de asistenţă juridică reciprocă cu privire la asemenea infracţiuni a fost formulată cu scopul de a urmări ori de a pedepsi o persoană pe motive de rasă, religie, naţionalitate, etnie sau opinie politică ori că, dacă dă curs acestei cereri, situaţia persoanei respective ar fi prejudiciată pentru oricare dintre aceste motive.

2. Niciuna dintre dispoziţiile prezentei Convenţii nu va fi interpretată ca impunînd obligaţia de a extrăda dacă persoana care face obiectul cererii de extrădare riscă să fie supusă torturii sau unor tratamente ori pedepse inumane sau degradante.

3. Niciuna dintre dispoziţiile prezentei Convenţii nu va fi interpretată ca impunînd obligaţia de a extrăda dacă persoana care face obiectul cererii de extrădare riscă pedeapsa cu moartea sau, cînd legea Părţii solicitate nu permite închisoarea pe viaţă, închisoarea pe viaţă fără posibilitatea liberării condiţionate, cu excepţia cazului în care tratatele de extrădare aplicabile prevăd că Partea solicitată este obligată să extrădeze dacă Partea solicitantă oferă asigurări considerate suficiente de Partea solicitată că nu se va aplica pedeapsa cu moartea sau, dacă aceasta este aplicată, că ea nu se va executa ori că persoana respectivă nu va executa închisoare pe viaţă fără posibilitatea liberării condiţionate.

Articolul 22

Informarea spontană

1. Fără a afecta propriile investigaţii sau proceduri, autorităţile competente ale unei Părţi pot transmite, fără cerere prealabilă, autorităţilor competente ale unei alte Părţi informaţii obţinute în cadrul propriilor investigaţii, cînd consideră că dezvăluirea acestor informaţii ar putea ajuta Partea destinatară să iniţieze sau să efectueze investigaţii ori proceduri sau ar putea duce la formularea de către acea Parte a unei cereri în baza prezentei Convenţii.

2. Partea care furnizează informaţiile poate impune, conform dreptului său intern, condiţii pentru folosirea acestora de către Partea destinatară.

3. Partea destinatară trebuie să se supună acestor condiţii.

4. Totuşi, orice Parte poate, în orice moment, printr-o declaraţie adresată Secretarului General al Consiliului Europei, să declare că îşi rezervă dreptul de a nu se supune condiţiilor impuse de Partea furnizoare, conform paragrafului 2, decît dacă primeşte o notificare prealabilă privind natura informaţiilor ce vor fi furnizate şi este de acord cu transmiterea lor.

Articolul 23

Semnarea şi intrarea în vigoare
1. Prezenta Convenţie este deschisă spre semnare de către statele membre ale Consiliului Europei, Comunitatea Europeană şi de către statele care nu sînt membre şi care au participat la elaborarea sa.

2. Prezenta Convenţie este supusă ratificării, acceptării sau aprobării. Instrumentele de ratificare, acceptare sau de aprobare se depun la Secretarul General al Consiliului Europei.

3. Prezenta Convenţie intră în vigoare în prima zi a lunii ce urmează expirării unui termen de trei luni de la data la care şase Semnatari, inclusiv cel puţin patru state membre ale Consiliului Europei, şi-au exprimat consimţămîntul de a se supune prezentei Convenţii, în conformitate cu prevederile paragrafului 2.

4. Pentru orice alt Semnatar care îşi exprimă ulterior consimţămîntul de a se supune prezentei Convenţii, aceasta intră în vigoare în prima zi a lunii ce urmează expirării unui termen de trei luni de la data la care şi-a exprimat consimţămîntul de a se supune prezentei Convenţii, în conformitate cu prevederile paragrafului 2.

Articolul 24

Aderarea la Convenţie
1. După intrarea în vigoare a prezentei Convenţii, Comitetul de Miniştri al Consiliului Europei, după consultarea şi obţinerea consimţămîntului unanim al Părţilor la Convenţie, poate invita orice stat care nu este membru al Consiliului Europei şi care nu a participat la elaborarea acesteia să adere la prezenta Convenţie. Decizia se ia de majoritatea prevăzută la articolul 20 litera d) din Statutul Consiliului Europei şi cu votul unanim al reprezentanţilor Părţilor care au dreptul de a face parte din Comitetul de Miniştri.

2. Pentru orice stat care aderă la prezenta Convenţie conform paragrafului 1, aceasta intră în vigoare în prima zi a lunii ce urmează expirării unui termen de trei luni de la data depunerii instrumentului de aderare la Secretarul General al Consiliului Europei.

Articolul 25

Aplicarea teritorială
1. Orice stat sau Comunitatea Europeană poate, la momentul semnării sau la cel al depunerii instrumentului său de ratificare, acceptare, aprobare sau de aderare, să specifice teritoriul ori teritoriile pentru care se aplică prezenta Convenţie.

2. Orice Parte poate, ulterior, printr-o declaraţie adresată Secretarului General al Consiliului Europei, să extindă aplicarea prezentei Convenţii asupra oricărui alt teritoriu specificat în declaraţie. Pentru acest teritoriu, prezenta Convenţie intră în vigoare în prima zi a lunii ce urmează expirării unui termen de trei luni de la data primirii declaraţiei de către Secretarul General al Consiliului Europei.

3. Orice declaraţie făcută conform celor două paragrafe anterioare poate fi retrasă, în ceea ce priveşte orice teritoriu specificat în respectiva declaraţie, prin intermediul unei notificări adresate Secretarului General al Consiliului Europei. Retragerea are efecte în prima zi a lunii ce urmează expirării unui termen de trei luni de la data primirii de către Secretarul General al Consiliului Europei a notificării.

Articolul 26

Efectele Convenţiei

1. Prezenta Convenţie completează tratatele sau acordurile multilaterale ori bilaterale aplicabile între Părţi, inclusiv prevederile următoarelor tratate ale Consiliului Europei:

· Convenţia europeană de extrădare, deschisă spre semnare la Paris la 13 decembrie 1957 (STE nr. 24);

· Convenţia europeană de asistentă judiciară în materie penală, deschisă spre semnare la Strasbourg la 20 aprilie 1959 (STE nr. 30);

· Convenţia europeană pentru reprimarea terorismului, deschisă spre semnare la Strasbourg la 27 ianuarie 1977 (STE nr. 90);

· Protocolul adiţional la Convenţia europeană de asistenţă judiciară în materie penală, deschis spre semnare la Strasbourg la 17 martie 1978 (STE nr. 99);

· Cel de-al doilea Protocol adiţional la Convenţia europeană de asistenţă judiciară în materie penală, deschis spre semnare la Strasbourg la 8 noiembrie 2001 (STE nr. 182);

· Protocolul de amendare a Convenţiei europene pentru reprimarea terorismului, deschis spre semnare la Strasbourg la 15 mai 2003 (STE nr. 190).

2. Dacă două sau mai multe Părţi au încheiat deja un acord ori un tratat privitor la aspectele care fac obiectul prezentei Convenţii sau au stabilit în alt mod relaţiile dintre ele în aceste chestiuni ori dacă vor face aceasta în viitor, ele vor avea dreptul de a aplica în mod corespunzător şi acel acord sau tratat. Totuşi, dacă Părţile stabilesc relaţiile dintre ele în ceea ce priveşte chestiunile care fac obiectul prezentei Convenţii într-un alt mod decît cel reglementat de prezenta Convenţie, ele vor face aceasta într-o manieră care să nu fie incompatibilă cu obiectivele şi principiile prezentei Convenţii.

3. Părţile care sînt membre ale Uniunii Europene vor aplica, în relaţiile reciproce, reglementările Comunităţii şi ale Uniunii Europene în măsura în care există astfel de reglementări şi sînt aplicabile în situaţia respectivă, fără însă a aduce atingere obiectului şi scopului prezentei Convenţii şi fără a aduce atingere aplicării în întregime a acesteia în relaţia cu celelalte Părţi.

4. Nicio dispoziţie cuprinsă în prezenta Convenţie nu afectează alte drepturi, obligaţii şi responsabilităţi ale unei Părţi şi ale indivizilor, potrivit dreptului internaţional, inclusiv dreptului internaţional umanitar.

5. Dispoziţiile prezentei Convenţii nu se aplică activităţilor forţelor armate în timpul unui conflict armat, în sensul dat acestor termeni de dreptul internaţional umanitar, cînd acesta este aplicabil, şi nici activităţilor efectuate de forţele militare ale unei Părţi în exerciţiul funcţiilor lor oficiale, acestea fiind guvernate de alte reguli ale dreptului internaţional.

Articolul 27

Modificări ale Convenţiei

1. Modificările la prezenta Convenţie pot fi propuse de orice Parte, de Comitetul de Miniştri al Consiliului Europei sau de Conferinţa consultativă a Părţilor.

2. Orice propunere de modificare se comunică Părţilor de către Secretarul General al Consiliului Europei.

3. Mai mult, orice modificare propusă de o Parte sau de Comitetul de Miniştri se comunică Conferinţei consultative a Părţilor, care transmite Comitetului de Miniştri opinia sa cu privire la modificarea propusă.

4. Comitetul de Miniştri examinează modificarea propusă şi orice opinie transmisă de Conferinţa consultativă a Părţilor şi poate aproba modificarea.

5. Textul oricărei modificări aprobate de Comitetul de Miniştri conform paragrafului 4 se înaintează Părţilor în vederea acceptării.

6. Orice modificare aprobată în conformitate cu paragraful 4 intră în vigoare în cea de-a treizecia zi după ce toate Părţile l-au informat pe Secretarul General al Consiliului Europei cu privire la acceptarea sa.

Articolul 28

Revizuirea Anexei

1. În vederea actualizării listei tratatelor enumerate în Anexa la prezenta Convenţie, orice Parte sau Comitetul de Miniştri poate propune modificări. Aceste propuneri de modificare se vor referi numai la tratatele universale încheiate în cadrul sistemului Naţiunilor Unite şi care se preocupă în mod special de terorismul internaţional şi au intrat în vigoare. Ele se comunică Părţilor de către Secretarul General al Consiliului Europei.

2. După consultarea Părţilor care nu sînt membre, Comitetul de Miniştri poate adopta o modificare propusă cu majoritatea prevăzută la articolul 20 litera d) din Statutul Consiliului Europei. Modificarea intră în vigoare la expirarea termenului de un an de la data la care a fost înaintată Părţilor. În cadrul acestui termen, orice Parte poate notifica Secretarului General al Consiliului Europei cu privire la orice obiecţie împotriva intrării în vigoare a modificării, pentru Partea respectivă.

3. Dacă o treime din numărul Părţilor notifică Secretarului General al Consiliului Europei cu privire la o obiecţie împotriva intrării în vigoare a modificării, aceasta nu intră în vigoare.

4. Dacă mai puţin de o treime din numărul Părţilor notifică o obiecţie, modificarea intră în vigoare pentru Părţile care nu au notificat o obiecţie.

5. Dacă o modificare a intrat în vigoare conform paragrafului 2 şi o Parte a notificat o obiecţie la aceasta, modificarea intră în vigoare pentru Partea respectivă în prima zi din luna ce urmează datei la care a notificat acceptarea sa Secretarului General al Consiliului Europei.

Articolul 29
Soluţionarea diferendelor

În cazul unui diferend între Părţi cu privire la interpretarea sau aplicarea prezentei Convenţii, acestea vor căuta să soluţioneze acest diferend prin negocieri sau prin alte mijloace amiabile alese de ele, inclusiv prin transmiterea diferendului la un tribunal arbitral ale cărui decizii vor fi obligatorii pentru Părţile respective sau la Curtea Internaţională de Justiţie, conform unui acord între Părţile interesate.

Articolul 30

Conferinţa consultativă a Părţilor

1. Părţile se reunesc periodic cu scopul:

a) de a formula propuneri pentru facilitarea sau îmbunătăţirea folosirii şi implementării efective a prezentei Convenţii, inclusiv cu scopul de a identifica orice probleme din acest domeniu, precum şi efectele oricărei declaraţii făcute conform prezentei Convenţii;
b) de a elabora opinii privind conformitatea refuzului extrădării, potrivit articolului 20 paragraful 8;
c) de a formula propuneri de modificare a prezentei Convenţii conform articolului 27;
d) de a formula o opinie asupra oricărei propuneri de modificare a prezentei Convenţii, transmisă Conferinţei în conformitate cu articolul 27 paragraful 3;
e) de a exprima o opinie asupra oricărei chestiuni referitoare la aplicarea prezentei Convenţii şi la facilitarea schimbului de informaţii privind progresele juridice, politice sau tehnice semnificative.

2. Conferinţa consultativă a Părţilor se convoacă de către Secretarul General al Consiliului Europei.

3. Părţile sînt asistate de Secretariatul Consiliului Europei în exerciţiul funcţiilor ce decurg din prezentul articol.

Articolul 31

Denunţarea

1. Oricare Parte poate, în orice moment, să denunţe prezenta Convenţie prin intermediul unei notificări adresate Secretarului General al Consiliului Europei.

2. Această denunţare începe să aibă efecte din prima zi a lunii ce urmează expirării unui termen de trei luni de la data primirii notificării de către Secretarul General al Consiliului Europei.

Articolul 32

Notificarea

Secretarul General al Consiliului Europei notifică statele membre ale Consiliului Europei, Comunitatea Europeană, statele care nu sînt membre şi care au participat la elaborarea prezentei Convenţii, precum şi orice stat care a aderat sau a fost invitat să adere la prezenta Convenţie în legătură cu:

a) orice semnare;
b) depunerea oricărui instrument de ratificare, acceptare, aprobare sau de aderare;
c) orice dată de intrare în vigoare a prezentei Convenţii conform articolului 23;
d) orice declaraţie făcută în temeiul articolului 1 paragraful 2, articolului 22 paragraful 4 şi al articolului 25;
e) orice alt act, notificare sau comunicare privind prezenta Convenţie.

Drept care subsemnaţii, împuterniciţi în mod corespunzător, am semnat prezenta Convenţie.

Adoptată la Varşovia la 16 mai 2005, în limbile engleză şi franceză, ambele texte fiind egal autentice, într-un singur exemplar care va fi depus în arhivele Consiliului Europei. Secretarul General al Consiliului Europei va transmite copii certificate fiecărui stat membru al Consiliului Europei, Comunităţii Europene, statelor care nu sînt membre şi care au participat la elaborarea prezentei Convenţii şi oricărui stat invitat să adere la aceasta.

Anexă
1. Convenţia pentru reprimarea capturării ilicite a aeronavelor, semnată la Haga la 16 decembrie 1970;

2. Convenţia privind reprimarea actelor ilicite îndreptate contra securităţii aviaţiei civile, încheiată la Montreal la 23 septembrie 1971;

3. Convenţia referitoare la prevenirea şi pedeapsa pentru crimele săvîrşite contra persoanelor care se bucură de protecţie internaţională, inclusiv contra agenţilor diplomatici, adoptată la New York la 14 decembrie 1973;

4. Convenţia internaţională împotriva luării de ostatici, adoptată la New York la 17 decembrie 1979;

5. Convenţia privind protecţia fizică a materialelor nucleare, adoptată la Viena la 3 martie 1980;

6. Protocolul pentru reprimarea actelor ilicite de violenţă comise în aeroporturile ce servesc aviaţia civilă internaţională, încheiat la Montreal la 24 februarie 1988;

7. Convenţia pentru reprimarea actelor ilicite împotriva siguranţei navigaţiei maritime, încheiată la Roma la 10 martie 1988;

8. Protocolul pentru reprimarea actelor ilicite împotriva siguranţei platformelor fixe situate pe platoul continental, încheiat la Roma la 10 martie 1988;

9. Convenţia internaţională privind suprimarea terorismului cu bombe, adoptată la New York la 15 decembrie 1997;

10. Convenţia internaţională privind suprimarea finanţării terorismului, adoptată la New York la 9 decembrie 1999.

